proxectonos/corpus_dominio_legal_administrativo_tmp huggingface dataset:
DECRETO 187/2012, do 13 de setembro, polo que se dispón que cese José Manuel Cores Tourís como delegado territorial da Xunta de Galicia en Pontevedra.
Consellería de Presidencia, Administracións Públicas e Xustiza — II. Autoridades e persoal — 17/09/2012

En virtude do establecido nos artigos 4.13 e 34.2 da Lei 1/1983, do 22 de febreiro, de normas reguladoras da Xunta e da súa Presidencia, e no artigo 31 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia, na súa reunión do día trece de setembro de dous mil doce,
Que cese, por petición propia, e con efectos do día dezasete de setembro, José Manuel Cores Tourís, como delegado territorial da Xunta de Galicia en Pontevedra, agradecéndolle os servizos prestados.
Santiago de Compostela, trece de setembro de dous mil doce
ORDE do 22 de xuño de 2012 pola que se amplía a dotación orzamentaria para a concesión de indemnizacións, axudas de compensacións complementarias en explotacións de gando bovino, ovino e cabrún, e axudas para a compra de gando bovino, ovino e cabrún que teña por obxecto a reposición das reses, como consecuencia do sacrificio obrigatorio de gando en execución dos programas de loita, control e erradicación de enfermidades dos animais, convocadas pola Orde do 27 de decembro de 2011.
Consellería do Medio Rural e do Mar — III. Outras disposicións — 02/07/2012

Pola Orde do 27 de decembro de 2011 (DOG nº 4, do 5 de xaneiro de 2012), desta consellería, establecéronse as bases reguladoras e convocouse para o ano 2012 a concesión de indemnizacións, axudas de compensacións complementarias en explotacións de gando bovino, ovino e cabrún, e axudas para a compra de gando bovino, ovino e cabrún que teña por obxecto a reposición das reses, como consecuencia do sacrificio obrigatorio de gando en execución dos programas de loita, control e erradicación de enfermidades dos animais.
No artigo 4 desta orde Financiamento, relativo ao financiamento destas indemnizacións e axudas, detállanse as aplicacións orzamentarias e os importes económicos previstos para elas (punto 4.1), así como a posibilidade de incrementar eses importes iniciais conforme o establecido no artigo 31.2 da Lei 9/2007, do 13 de xuño, de subvencións de Galicia (punto 4.2).
As cifras dos sacrificios obrigatorios de gando, en execución dos programas de loita, control e erradicación de enfermidades dos animais, así como os pagamentos destinados ás axudas de compensacións complementarias e ás axudas á reposición de gando, no que vai de ano 2012 son superiores aos previstos inicialmente, polo que cómpre ampliar as dúas dotacións orzamentarias consignadas para estes fins na Orde do 27 de decembro de 2011 da Consellería do Medio Rural.
En virtude do exposto, e segundo o establecido no artigo 30.1.3 do Estatuto de autonomía de Galicia, e no uso das facultades que me confire a Lei 1/1983, do 22 de febreiro (DOG nº 23, do 21 de marzo), reguladora da Xunta e da súa Presidencia,
Artigo único
Amplíanse para o ano 2012 as dotacións orzamentarias que se recollen na Orde do 27 de decembro de 2011 desta consellería (DOG nº 4, do 5 de xaneiro de 2012), pola que se establecen as bases reguladoras para a concesión de indemnizacións, axudas de compensacións complementarias en explotacións de gando bovino, ovino e cabrún, e axudas para a compra de gando bovino, ovino e cabrún que teña por obxecto a reposición das reses, como consecuencia do sacrificio obrigatorio de gando en execución dos programas de loita, control e erradicación de enfermidades dos animais, e se convocan para o ano 2012.
Disposición adicional única
O incremento de crédito previsto no artigo único non afecta o prazo que se establece para a presentación de solicitudes das axudas na devandita Orde do 27 de decembro de 2011.
Disposición derradeira
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 22 de xuño de 2012
RESOLUCIÓN do 29 de xuño de 2012 pola que se ordena a publicación do acordo do Consello da Xunta de Galicia, do 29 de xuño de 2012, polo que se aproba a modificación da relación de postos de traballo do organismo autónomo Instituto de Estudos do Territorio.
Consellería de Facenda — III. Outras disposicións — 02/07/2012

A posta en funcionamento do Instituto de Estudos do Territorio (IET) implica a supresión da Dirección Xeral de Sostibilidade e Paisaxe, que é asumida por este organismo. O IET asume as competencias atribuídas á citada dirección xeral, subrogándose nos dereitos e obrigas derivados das competencias do devandito órgano, agás naquelas relativas á ordenación do territorio, nas cales se subrogará á Secretaría Xeral de Ordenación do Territorio e Urbanismo, segundo o disposto na estrutura orgánica da Consellería de Medio Ambiente, Territorio e Infraestruturas.
Por outra banda o IET, ademais, subrógase nos dereitos e obrigas da Sociedade Anónima para o Desenvolvemento Comarcal de Galicia (Sodeco) no que se refire á Subdirección do Sistema de Información Territorial de Galicia, no momento que se procedeu á extinción desta sociedade.
A proposta que se formula pretende a modificación da relación de postos de traballo do IET, tendo en conta o estudo organizativo do servizo, a racionalización das estruturas orgánicas, a evitación de tarefas redundantes e duplicidades, e as previsións orzamentarias, todo de conformidade co disposto nas disposicións adicionais sétima e oitava dos seus estatutos. Este estudo organizativo realizado polo IET con data do 6 de xuño do 2012 prevé unha reorganización administrativa e dos seus recursos humanos, adaptándoos aos seus obxectivos extratéxicos e ao orzamento con que conta.
En consecuencia, por proposta da Consellería de Medio Ambiente, Territorio e Infraestruturas, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia, na súa reunión do día 29 de xuño de 2012, adoptou o seguinte
Primeiro. Apróbase a modificación da relación de postos de traballo do organismo autónomo Instituto de Estudos do Territorio, nos termos que se sinalan no anexo a este acordo.
Segundo. Ordénase a súa publicación no
Diario Oficial de Galicia
para os efectos da súa entrada en vigor a partir do día seguinte ao da súa publicación.
Visto o acordo adoptado polo Consello da Xunta de Galicia na súa reunión do 29 de xuño de 2012, relativo á aprobación da modificación da relación de postos de traballo do organísmo autónomo Instituto de Estudos do Territorio, coa finalidade de cumprir ese acordo dispoño que se publique no
Diario Oficial de Galicia
como anexo a esta resolución.
Santiago de Compostela, 29 de xuño de 2012
RESOLUCIÓN do 21 de xuño de 2012, da Secretaría Xeral para o Turismo, pola que se dá publicidade das axudas concedidas ao abeiro da Orde do 10 de maio de 2011 pola que se establecen as bases reguladoras para a concesión, en réxime de concorrencia competitiva, das subvencións destinadas a incentivar o turismo de aventura, actividades de lecer e tempo libre, e se procede á súa convocatoria para o ano 2011, cofinanciadas polo Fondo Europeo de Desenvolvemento Rexional no marco do Programa operativo Feder Galicia 2007-2013 (DOG número 118, do 21 de xuño), modificada pola Orde do 5 de outubro de 2011 (DOG número 200, do 19 de outubro).
Consellería de Presidencia, Administracións Públicas e Xustiza — III. Outras disposicións — 02/07/2012

En cumprimento do disposto no artigo 15.1 da Lei 9/1997, do 13 de xuño, de subvencións de Galicia,
Ordenar a publicación no Diario Oficial de Galicia das subvencións concedidas con cargo á aplicación orzamentaria 04.80.761A.770.0 (2007 00372), ao abeiro da Orde do 10 de maio de 2011 pola que se establecen as bases reguladoras para a concesión, en réxime de concorrencia competitiva, das subvencións destinadas a incentivar o turismo de aventura, actividades de lecer e tempo libre, e se procede á súa convocatoria para o ano 2011.
Estas subvencións están cofinanciadas ao 70% polo Fondo Europeo de Desenvolvemento Rexional, a través do Programa operativo do Feder de Galicia 2007-2013, número CCI 2007 ES 161 PO 005, aprobado pola Decisión da Comisión Europea do 30 de novembro de 2007.
Santiago de Compostela, 21 de xuño de 2012
CORRECCIÓN de erros. Resolución do 5 de setembro de 2012, da Secretaría Xeral para o Turismo, pola que se nomean os membros do Consello do Turismo de Galicia.
Consellería de Presidencia, Administracións Públicas e Xustiza — II. Autoridades e persoal — 14/09/2012

Advertidos erros na citada resolución, publicada no DOG número 173, do 11 de setembro de 2012, cómpre facer as oportunas correccións:
Na páxina 35708, onde di: «Julio Fernández Fernández», debe dicir: «Julio Martínez Martínez».
Na páxina 35709, onde di: «Isabel Castaño», debe dicir: «Isabel Castaño Becerra».
RESOLUCIÓN do 5 de setembro de 2012 pola que se lles dá publicidade aos convenios de colaboración subscritos polo Instituto Galego da Vivenda e Solo no segundo cuadrimestre do ano 2012.
Instituto Galego da Vivenda e Solo — III. Outras disposicións — 17/09/2012

O artigo 11 da Lei 4/2006, do 30 de xuño, de transparencia e boas prácticas na Administración pública galega, impón a cada consellería da Xunta de Galicia a obriga de publicar no
Diario Oficial de Galicia
unha relación dos convenios de colaboración subscritos no segundo cuadrimestre do ano 2012.
En consecuencia, e para darlle cumprimento a esa obriga,
Artigo único
Darlle publicidade á relación dos convenios subscritos polo Instituto Galego da Vivenda e Solo nos meses de maio, xuño, xullo e agosto do ano 2012, que se incorpora como anexo a esta resolución.
Santiago de Compostela, 5 de setembro de 2012
RESOLUCIÓN do 5 de setembro de 2012 pola que se dá publicidade aos convenios de colaboración subscritos por esta axencia no segundo cuadrimestre do ano 2012.
Axencia Galega de Infraestruturas — III. Outras disposicións — 17/09/2012

O artigo 11 da Lei 4/2006, do 30 de xuño, de transparencia e boas prácticas na Administración pública galega, impón a cada consellería ou entidade da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
Artigo único
Darlle publicidade á relación dos convenios subscritos pola Axencia Galega de Infraestruturas no segundo cuadrimestre do ano 2012, que se incorpora como anexo a esta resolución.
Santiago de Compostela, 5 de setembro de 2012
RESOLUCIÓN do 10 de agosto de 2012 pola que se procede á publicación da relación dos beneficiarios e do importe das bolsas concedidas en virtude da Orde do 9 de maio de 2012 pola que se establecen as bases reguladoras de bolsas de formación en materia de patrimonio moble galego e se convocan para o período 2012-2013.
Consellería de Cultura, Educación e Ordenación Universitaria — III. Outras disposicións — 17/09/2012

Á vista da proposta da Dirección Xeral do Patrimonio Cultural, tras o informe do Servizo de Museos sobre a convocatoria das bolsas de formación en materia de patrimonio moble galego correspondentes ao programa 2012-2013 (Orde do 9 de maio de 2012, DOG nº 95, do 21 de maio), esta consellería
Primeiro. Aprobar as listas definitivas correspondentes á adxudicación das seis bolsas por importe de oitenta mil euros (80.000 €) con cargo ás aplicacións orzamentarias 15.21.432A.480.0 e 15.21.432A.484.0 dos orzamentos xerais da Comunidade Autónoma de Galicia para os anos 2012 e 2013, coa seguinte desagregación por anualidades:
– 2012: 28.000,00 €.
– 2013: 52.000,00 €.
Segundo. Establecer o chamamento da lista de suplentes segundo a orde de puntuación.
Terceiro. Aprobar a lista de bolseiros excluídos de acordo coas causas especificadas.
Contra a presente resolución poderase recorrer potestativamente en reposición ante esta consellería no prazo dun mes. Transcorrido o dito prazo poderase interpoñer recurso contencioso-administrativo ante o Tribunal Superior de Xustiza de Galicia no prazo de dous meses contados a partir do día seguinte ao da notificación da resolución.
Santiago de Compostela, 10 de agosto de 2012
Campo da Historia da Arte
Campo da Arqueoloxía
Campo da Historia
Campo da Restauración
Restauración Arqueoloxía
Restauración Belas Artes
Relación de centros en que se realizarán as actividades:
Museo das Peregrinacións e de Santiago, Museo Massó de Bueu, Museo do Castro de Viladonga, Museo Etnolóxico de Ribadavia e Museo Arqueolóxico Provincial de Ourense.
ORDE do 30 de agosto de 2012 pola que se nomea un novo membro do Consello Asesor do Sistema Público de Saúde de Galicia.
Consellería de Sanidade — II. Autoridades e persoal — 14/09/2012

O Consello Asesor do Sistema Público de Saúde de Galicia é un órgano non colexiado superior de consulta e asesoramento da Consellería de Sanidade.
A Orde do 25 de maio de 2005 pola que se regula a composición, organización e funcionamento do Consello Asesor do Sistema Sanitario de Galicia, modificada pola Orde do 6 de outubro de 2011, establece que os membros do consello serán nomeados polo titular da Consellería de Sanidade a título individual mediante orde.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e da súa Presidencia, modificada pola Lei 11/1988, do 20 de outubro, e a Orde do 25 de maio de 2005, modificada pola Orde do 6 de outubro de 2011,
Artigo único
O nomeamento como vogal do Consello Asesor do Sistema Público de Saúde de Galicia de José Machuca Santa-Cruz.
Santiago de Compostela, 30 de agosto de 2012
RESOLUCIÓN do 7 de setembro de 2012, da Secretaría Xeral para o Turismo, pola que se dá publicidade aos convenios de colaboración subscritos por esta secretaría xeral no segundo cuadrimestre do ano 2012.
Consellería de Presidencia, Administracións Públicas e Xustiza — III. Outras disposicións — 17/09/2012

O artigo 11.1 da Lei 4/2006, do 30 de xuño, de transparencia e boas prácticas na Administración pública galega (Diario Oficial de Galicia nº 136, do 14 de xullo), impón a cada consellería ou entidade da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para darlle cumprimento a esa obriga,
Artigo único
Darlle publicidade á relación dos convenios de colaboración subscritos pola Secretaría Xeral para o Turismo nos meses de maio, xuño, xullo e agosto do ano 2012, que se incorpora como anexo a esta resolución.
Santiago de Compostela, 7 de setembro de 2012
RESOLUCIÓN do 5 de setembro de 2012, da Dirección Xeral da Función Pública, pola que se emprazan os interesados no recurso contencioso-administrativo P.O. 622/2011, interposto por Agustín Díaz Alonso e outros.
Consellería de Facenda — III. Outras disposicións — 14/09/2012

A Dirección Xeral da Función Pública recibiu da Sala do Contencioso-Administrativo do Tribunal Superior de Xustiza de Galicia providencia pola que se admite a trámite o recurso contencioso-administrativo P.O. 622/2011, interposto por Agustín Díaz Alonso, María Vanessa Montero Lortes, Xosé Daniel Piñeiro Villares, Ignacio Martín-Sonseca Prieto e María José Otero Vizcaíno, contra a Resolución do 11 de abril de 2011 pola que se ordena a publicación do Acordo do Consello da Xunta de Galicia do 10 de marzo de 2011, que aproba a relación de postos de traballo da Consellería de Medio Ambiente, Territorio e Infraestruturas (DOG nº 78, do 20 de abril).
En consecuencia, esta dirección xeral acordou, nesta data e de conformidade co disposto no artigo 49 da Lei 29/1998, do 13 de xullo, reguladora da xurisdición contencioso-administrativa, a remisión do correspondente expediente administrativo á referida sala, o que se notifica para xeral coñecemento de todas as persoas interesadas no procedemento e se emprazan para que poidan comparecer como parte nos autos na Sala do Contencioso-Administrativo do Tribunal Superior de Xustiza de Galicia no prazo de nove (9) días, contados desde o seguinte ao da publicación desta resolución no Diario Oficial de Galicia.
Santiago de Compostela, 5 de setembro de 2012
CORRECCIÓN de erros. Orde do 26 de xuño de 2012 pola que se aproban os modelos de declaración e autoliquidación do canon da auga e do coeficiente de vertedura creados pola Lei 9/2010, do 4 de novembro, de augas de Galicia.
Consellería de Medio Ambiente, Territorio e Infraestruturas — III. Outras disposicións — 03/07/2012

Advertido erro na referida disposición, publicada no Diario Oficial de Galicia do 2 de xullo de 2012, cómpre efectuar a seguinte corrección:
Na páxina 26170, onde di: «Esta orde entrará en vigor o 1 de xullo de 2012», debe dicir: «Esta orde entrará en vigor o día seguinte ao da súa publicación».
ORDE do 13 de xuño de 2012 pola que se modifica a Orde do 31 de decembro de 2011 pola que se establecen as bases que rexen as axudas enmarcadas no programa Iniciativa Xove e se procede á súa convocatoria.
Consellería de Traballo e Benestar — III. Outras disposicións — 03/07/2012

Con data do 1 de marzo de 2012 foi publicada no
Diario Oficial de Galicia
núm. 43, a Orde do 31 de decembro de 2011 pola que se establecen as bases que rexen as axudas enmarcadas no programa Iniciativa Xove e se procede á súa convocatoria. A dita orde foi modificada por outra do 30 de marzo de 2012, publicada no
Diario Oficial de Galicia
núm. 71, do 13 de abril de 2012.
Con motivo da política orzamentaria, que implica o necesario equilibrio entre ingresos e gastos, resulta necesario efectuar un axuste nos créditos inicialmente asignados aos diferentes centros de gasto que conforman os orzamentos da Comunidade Autónoma de Galicia para o ano 2012.
Así pois, cómpre modificar esta convocatoria de axudas, co obxectivo de cumprir a normativa en materia de estabilidade orzamentaria e déficit público, modificando as contías establecidas para o financiamento da realización dos proxectos de iniciativas xuvenís.
En virtude do exposto e de acordo co establecido na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o seu regulamento, así como os preceptos básicos da Lei 38/2003, do 17 de novembro, xeral de subvencións e no Real decreto 887/2006, do 21 de xullo, polo que se aproba o Regulamento xeral de subvencións e en virtude das atribucións que me foron conferidas,
Artigo 1
Minórase o crédito orzamentario destinado ao financiamento das axudas convocadas mediante a Orde do 31 de decembro de 2011, pola que se establecen as bases que rexen as axudas enmarcadas no programa Iniciativa Xove e se procedía á súa convocatoria, que se recollía no su artigo 2, pasando a ser este de 430.620 euros.
Modifícase igualmente a distribución establecida no devandito artigo para cada órgano competente na tramitación e resolución dos expedientes, quedando do seguinte xeito:
Artigo 2
A modificación non afecta os prazos establecidos para a presentación de solicitudes nin o resto do articulado.
Disposición derradeira única
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 13 de xuño de 2012
ORDE do 20 de agosto de 2012 pola que se autoriza o bacharelato de persoas adultas na modalidade semipresencial no centro público de educación e promoción de adultos de Teixeiro (Curtis).
Consellería de Cultura, Educación e Ordenación Universitaria — III. Outras disposicións — 30/08/2012

A Lei orgánica 2/2006, do 3 de maio, de educación, establece no seu artigo 5.1 que todas as persoas deben ter a posibilidade de se formar ao longo da vida, dentro e fóra do sistema educativo, co fin de adquirir, actualizar, completar e ampliar os seus coñecementos, así como as súas capacidades, habilidades, aptitudes e competencias, para o seu desenvolvemento persoal e profesional.
Ademais, no seu artigo 5.2 establece que o sistema educativo ten como principio propiciar a educación permanente. Para tal efecto, debe preparar o alumnado para aprender por si mesmo e facilitar ás persoas adultas a súa incorporación ás diferentes ensinanzas, favorecendo a conciliación da aprendizaxe con outras responsabilidades e actividades.
Así, o Decreto 116/2007, do 31 de maio, polo que se crean centros públicos de educación e promoción de adultos con sede nos centros penitenciarios de Galicia, creou o centro público de educación e promoción de adultos de Teixeiro.
Na Orde do 11 de xuño de 2010 pola que se autorizan as ensinanzas de educación para persoas adultas, nas modalidades presencial e a distancia, en centros específicos de educación e promoción de adultos e institutos de educación secundaria dependentes da Consellería de Educación e Ordenación Universitaria, autorizáronse no centro de educación e promoción de adultos de Teixeiro as ensinanzas básicas iniciais, a educación secundaria para persoas adultas e o castelán e galego para inmigrantes.
Dado o número significativo de internos do centro que seguen estudos de bacharelato, e de acordo coas competencias que ten conferidas a Consellería de Cultura, Educación e Ordenación Universitaria,
Artigo 1
Autorizar as ensinanzas de bacharelato para persoas adultas nas modalidades de Ciencias e Tecnoloxía e Humanidades e Ciencias Sociais (na modalidade semipresencial) no centro de educación e promoción de adultos de Teixeiro (Curtis), desde o curso escolar 2012-2013.
Disposición derradeira primeira
Autorízanse a Dirección Xeral de Educación, Formación Profesional e Innovación Educativa e á Dirección Xeral de Centros e Recursos Humanos para adoptar as medidas necesarias para a execución desta orde.
Disposición derradeira segunda
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 20 de agosto de 2012
RESOLUCIÓN do 31 de xullo de 2012, da Secretaría Xeral de Política Lingüística, pola que se adxudican as prazas dos lectorados de lingua, literatura e cultura galegas en universidades españolas e estranxeiras, convocadas mediante a Orde do 30 de abril de 2012, da Consellería de Cultura, Educación e Ordenación Universitaria.
Consellería de Cultura, Educación e Ordenación Universitaria — III. Outras disposicións — 27/08/2012

A Orde do 30 de abril de 2012 (DOG nº 91, do 14 de maio) establece as bases que regulan a convocatoria –en réxime de concorrencia competitiva e con sometemento aos principios constitucionais de igualdade, mérito e capacidade– de lectorados de lingua, literatura e cultura galegas en universidades españolas e estranxeiras.
Logo de ver o informe e a proposta de resolución remitidos pola Comisión de Valoración constituída ao abeiro do artigo 9 da dita orde, acompañados da aceptación expresa por parte dos candidatos propostos, este secretario xeral, en uso das facultades que, en virtude da disposición adicional única da mencionada Orde do 30 de abril de 2012, lle son delegadas,
Artigo 1
Aprobar definitivamente a relación de admitidos que se especifican no anexo I, con indicación da orde de preferencia das prazas solicitadas polos candidatos presentados.
Artigo 2
Aprobar definitivamente as relacións de excluídos e desistidos que se especifican nos anexos II e III, respectivamente, con indicación da causa que orixina a súa exclusión ou desistencia.
Artigo 3
Nomear lectores/as de lingua, literatura e cultura galegas, con destino nas universidades que se especifican e coas condicións establecidas na orde da convocatoria, as persoas relacionadas no anexo IV.
Artigo 4
Contra esta resolución, que lle pon fin á vía administrativa, os/as interesados/as poderán interpoñer recurso potestativo de reposición perante o/a titular da Secretaría Xeral de Política Lingüística, no prazo dun mes, que se contará a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 4/1999, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, recurso contencioso-administrativo perante o Tribunal Superior de Xustiza de Galicia, no prazo de dous meses, contados a partir do día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 31 de xullo de 2012
RESOLUCIÓN do 14 de agosto de 2012, da Dirección Xeral da Función Pública, pola que se emprazan os interesados no recurso contencioso-administrativo P.O. 913/2011, interposto por José Martínez Casal e outros.
Consellería de Facenda — III. Outras disposicións — 27/08/2012

A Dirección Xeral da Función Pública recibiu da Sala do Contencioso-Administrativo do Tribunal Superior de Xustiza de Galicia providencia pola que se admite a trámite o recurso contencioso-administrativo P.O. 913/2011, interposto por José Martínez Casal, Elisa Cayetana Pérez López e José Luís González do Souto, contra a Resolución do 23 de setembro de 2011 pola que se ordena a publicación do Acordo do Consello da Xunta de Galicia do 22 de setembro de 2011 que aproba a relación de postos de traballo da Consellería de Traballo e Benestar da Xunta de Galicia (DOG nº 187, do 29 de setembro).
En consecuencia, esta dirección xeral acordou nesta data e de conformidade co disposto no artigo 49 da Lei 29/1998, do 13 de xullo, reguladora da xurisdición contencioso-administrativa, a remisión do correspondente expediente administrativo á referida sala, o que se notifica para xeral coñecemento de todas as persoas interesadas no procedemento e se emprazan para que poidan comparecer como parte nos autos na Sala do Contencioso-Administrativo do Tribunal Superior de Xustiza de Galicia no prazo de nove (9) días, contados desde o seguinte ao da publicación desta resolución no Diario Oficial de Galicia.
Santiago de Compostela, 14 de agosto de 2012
RESOLUCIÓN do 1 de agosto de 2012 pola que se lles dá publicidade aos avais concedidos polo Instituto Galego de Promoción Económica (Igape) no segundo trimestre de 2012.
Instituto Galego de Promoción Económica — III. Outras disposicións — 23/08/2012

O artigo 13.2 do Decreto 284/1994, do 15 de setembro, de regulación de avais do Instituto Galego de Promoción Económica, establece que aos avais concedidos polo Igape se lles dará publicidade no Diario Oficial de Galicia.
En virtude do exposto anteriormente,
Un. Darlles publicidade aos avais concedidos mediante resolución do presidente do Igape en virtude do convenio polo que se establece unha liña de avais do Igape para facilitar ás empresas galegas o acceso ao financiamento operativo adicional:
Santiago de Compostela, 1 de agosto de 2012
RESOLUCIÓN do 16 de agosto de 2012 pola que se suprime o curso superior de coordinación e xestión de emerxencias para organismos asociados ao CAE 112 Galicia, convocado por Resolución do 26 de abril de 2012.
Academia Galega de Seguridade Pública — III. Outras disposicións — 23/08/2012

A Academia Galega de Seguridade Pública (Agasp) publicou por Resolución do 26 de abril de 2012 (DOG núm. 84, do 3 de maio) a convocatoria dun curso superior de coordinación e xestión de emerxencias para organismos asociados ao CAE 112 Galicia, con 2 edicións.
Con posterioridade detectáronse erros que fan moi complicado o seu desenvolvemento de xeito satisfactorio, xa que a denominación que consta na convocatoria publicada no DOG do citado curso non se adapta nin ao contido nin aos destinatarios da actividade formativa.
A base número 12 da devandita convocatoria establece que a Agasp poderá suprimir o curso, ampliar novas edicións ou suspendelo temporalmente, cando así veña exixido por circunstancias que afecten a súa organización ou docencia.
En virtude disto, e con base as facultades que lle confire o artigo 12 da Lei 1/2007, do 15 de xaneiro, da Academia Galega de Seguridade Pública, o director xeral da Agasp
Suprimir o curso superior de coordinación e xestión de emerxencias para organismos asociados ao CAE 112 Galicia, convocado por resolución do director xeral da Agasp do 26 de abril de 2012 (DOG núm. 84, do 3 de maio).
Contra esta resolución, que non lle pon fin á vía administrativa, poderase interpor, no prazo dun mes, un recurso de alzada ante o conselleiro de Presidencia, Administracións Públicas e Xustiza, conforme as previsións da Lei 30/1992, do 26 de novembro, de réxime xurídico das administracións públicas e do procedemento administrativo común (BOE núm. 285, do 27 de novembro), modificada pola Lei 4/1999, do 13 de xaneiro (BOE núm. 16, do 19 de xaneiro, e BOE núm. 30, do 4 de febreiro).
A Estrada, 16 de agosto de 2012
CORRECCIÓN de erros. Resolución do 11 de xullo de 2012 pola que se procede á publicación das subvencións concedidas en virtude da Orde do 30 de decembro de 2011 pola que se establecen as bases reguladoras das axudas destinadas a actividades de fomento da prevención de riscos laborais na Comunidade Autónoma de Galicia no exercicio de 2012.
Consellería de Traballo e Benestar — III. Outras disposicións — 04/09/2012

Advertido erro na dita resolución, publicada no
Diario Oficial de Galicia
número 140, do 23 de xullo de 2012, cómpre facer a seguinte corrección:
Na páxina 29408, onde di: «Asociación Galega de Graniteiros», debe dicir: «Asociación Provincial de Graniteiros».
CORRECCIÓN de erros. Resolución do 25 de xuño de 2012, da Secretaría Xeral da Emigración, pola que se aproban as bases reguladoras das axudas, en réxime de concorrencia competitiva, dirixidas a entidades sen ánimo de lucro, para desenvolver accións de formación laboral, cofinanciadas polo Fondo Social Europeo, que contribúan a incrementar a participación das persoas inmigrantes e retornadas no mundo laboral na Comunidade Autónoma galega e se convocan para o ano 2012.
Consellería de Presidencia, Administracións Públicas e Xustiza — III. Outras disposicións — 22/08/2012

Advertido erro na citada resolución, publicada no Diario Oficial de Galicia número 123, do 28 de xuño, é necesario facer a seguinte corrección:
Na páxina 25703, ao final do artigo 5.1 debe engadirse un novo punto co seguinte texto:
«2. Como consecuencia da aplicación dos criterios de valoración previstos neste artigo, a entidade que alcance a maior puntuación para a realización dunha acción formativa nunha localidade determinada poderá recibir a contía da axuda do orzamento presentado para a realización desta, sen que en ningún caso se poida superar a contía máxima sinalada no anexo II para cada acción formativa e ata alcanzar o crédito establecido no artigo 4 da resolución, nin se poida conceder máis dunha axuda por cada edición do anexo II. En todo caso, para poder ser obxecto de subvención deberán alcanzarse, como mínimo, 35 puntos de valoración, de acordo cos criterios establecidos no artigo 5.1. En caso de empate, a subvención para a realización da acción formativa concederase á entidade con maior puntuación no criterio de valoración establecido no artigo 5.1.f) e, de persistir o empate, á entidade con maior puntuación nos criterios de valoración establecidos no artigo 5.1.a), b), c), d), e) e g) e por este orde».
ORDE do 23 de agosto de 2012 pola que se publica a concesión dos premios extraordinarios de bacharelato correspondentes ao curso 2011-2012 convocados pola Orde do 2 de maio de 2012 (Diario Oficial de Galicia do 7 de maio).
Consellería de Cultura, Educación e Ordenación Universitaria — III. Outras disposicións — 31/08/2012

A Orde do 2 de maio de 2012 (DOG do 7 de maio), pola que se convocan os premios extraordinarios de bacharelato correspondentes ao curso 2011-2012, establece no seu artigo 10.3 que o director xeral de Educación, Formación Profesional e Innovación Educativa elevará a proposta feita polo tribunal ao conselleiro de Cultura, Educación e Ordenación Universitaria, quen emitirá a correspondente orde de adxudicación para a súa publicación no Diario Oficial de Galicia.
Unha vez realizadas as probas, publicada a acta provisional coas cualificacións obtidas polos alumnos e alumnas, resoltas as reclamacións presentadas e vistas a acta coa proposta definitiva do tribunal de adxudicación dos premios extraordinarios de bacharelato correspondentes ao curso 2011-2012 e a correspondente proposta do director xeral de Educación, Formación Profesional e Innovación Educativa sobre a concesión destes premios,
Primeiro. Conceder os premios extraordinarios de bacharelato, correspondentes ao curso 2011-2012, ao alumnado que figura no anexo a esta orde.
Segundo. Contra esta orde de adxudicación dos premios poderase recorrer mediante recurso potestativo de reposición ante o conselleiro de Cultura, Educación e Ordenación Universitaria no prazo dun mes, a partir do día seguinte ao da data de publicación no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben impugnala na vía xurisdicional ante a Sala do Contencioso-Administrativo do Tribunal Superior de Xustiza de Galicia, no prazo de dous meses desde tal publicación, de conformidade coa Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 23 de agosto de 2012
Relación de premios extraordinarios de bacharelato correspondentes
ao curso 2011-2012
CORRECCIÓN de erros. Decreto 176/2012, do 27 de agosto, polo que se establecen as normas sobre os medios materiais que se utilizarán nas eleccións ao Parlamento de Galicia de 2012.
Consellería de Presidencia, Administracións Públicas e Xustiza — III. Outras disposicións — 31/08/2012

Advertidos erros no citado decreto publicado no DOG nº 163, do 28 de agosto de 2012, fanse as oportunas correccións:
Na páxina 34353 no anexo IV, o impreso EPG 4. 1 Solicitude para o voto por correo. Exemplar para a DPOCE (impreso múltiple), substitúese polo que se insire a continuación:
Na páxina 34354 no anexo IV, o impreso EPG 4. 1. a Exemplar para o interesado. Copia, substitúese polo que se insire a continuación:
DECRETO 174/2012, do 27 de agosto, de disolución do Parlamento de Galicia e de convocatoria de eleccións.
Presidencia da Xunta de Galicia — I. Disposicións xerais — 28/08/2012

De acordo co previsto na Lei orgánica 1/1981, do 6 de abril, do Estatuto de autonomía de Galicia, na Lei 1/1983, do 22 de febreiro, de normas reguladoras da Xunta e da súa Presidencia, e na Lei 8/1985, do 13 de agosto, de eleccións ao Parlamento de Galicia, e logo de deliberación do Consello da Xunta de Galicia na súa reunión do día vinte e sete de agosto de dous mil doce,
Artigo 1
Queda disolto o Parlamento de Galicia elixido o día un de marzo de dous mil nove.
Artigo 2
Convócanse eleccións ao Parlamento de Galicia, que terán lugar o vinte e un de outubro de dous mil doce.
Artigo 3
En aplicación do artigo 9 da Lei 8/1985, do 13 de agosto, de eleccións ao Parlamento de Galicia, o número de deputados correspondente a cada circunscrición é o seguinte:
A Coruña: vinte e catro.
Lugo: quince.
Ourense: catorce.
Pontevedra: vinte e dous.
Artigo 4
A campaña electoral durará quince días; comezará ás cero horas do venres día cinco de outubro de dous mil doce, e finalizará ás vinte e catro horas do venres día dezanove de outubro de dous mil doce.
Artigo 5
Realizadas as eleccións convocadas por este decreto, a cámara resultante reunirase para a súa sesión constitutiva o día dezaseis de novembro de dous mil doce, ás once horas.
Artigo 6
As eleccións convocadas por este decreto rexeranse pola Lei orgánica 5/1985, do 19 de xuño, de réxime electoral xeral, así como pola Lei 8/1985, do 13 de agosto, de eleccións ao Parlamento de Galicia, e a normativa de desenvolvemento.
Disposición derradeira
Este decreto entrará en vigor o mesmo día da súa publicación no
Diario Oficial de Galicia
.
Santiago de Compostela, vinte e sete de agosto de dous mil doce
RESOLUCIÓN do 9 de agosto de 2012, do director xeral de Mobilidade, pola que se publican as subvencións concedidas ao abeiro da Orde da Consellería de Medio Ambiente, Territorio e Infraestruturas, do 21 de maio de 2012, pola que se establecen as bases reguladoras para a concesión de axudas para a formación no ámbito do transporte por estrada en Galicia, e se convocan para o ano 2012.
Consellería de Medio Ambiente, Territorio e Infraestruturas — III. Outras disposicións — 24/08/2012

Por medio da Orde do 21 de maio de 2012 (
Diario Oficial de Galicia
nº 98, do 24 de maio), da Consellería de Medio Ambiente, Territorio e Infraestruturas, fixáronse as bases reguladoras para conceder axudas para a formación no ámbito do transporte por estrada en Galicia, e realizouse a súa convocatoria para 2012.
Unha vez rematada a tramitación de todas as solicitudes que se presentaron, e en cumprimento do artigo 15 da Lei 9/2007, do 13 de xuño, de subvencións de Galicia, debe dárselles publicidade ás subvencións concedidas.
De acordo con todo o indicado,
Publicar como anexo as subvencións concedidas para a formación no ámbito do transporte por estrada en Galicia.
Santiago de Compostela, 9 de agosto de 2012
Os importes totais foron outorgados para o financiamento dos plans formativos presentados polos beneficiarios.
RESOLUCIÓN do 29 de agosto de 2012, da Dirección Xeral da Función Pública, pola que se emprazan os interesados no recurso contencioso-administrativo P.O. 575/2011, interposto por José Ángel Fernández Torres e Mónica Conde Santiago.
Consellería de Facenda — III. Outras disposicións — 05/09/2012

A Dirección Xeral da Función Pública recibiu da Sala do Contencioso-Administrativo do Tribunal Superior de Xustiza de Galicia, providencia pola que se admite a trámite o recurso contencioso-administrativo P.O. 575/2011, interposto por José Ángel Fernández Torres e Mónica Conde Santiago, contra o Decreto 55/2011, do 31 de marzo, polo que se aproba a oferta de emprego público correspondente a prazas de persoal funcionario da Administración da Comunidade Autónoma de Galicia para o ano 2011.
En consecuencia, esta dirección xeral acordou nesta data e de conformidade co disposto no artigo 49 da Lei 29/1998, do 13 de xullo, reguladora da xurisdición contencioso-administrativa, a remisión do correspondente expediente administrativo á referida sala, o que se notifica para xeral coñecemento de todas as persoas interesadas no procedemento e se emprazan para que poidan comparecer como parte nos autos na Sala do Contencioso-Administrativo do Tribunal Superior de Xustiza de Galicia no prazo de 9 (nove) días, contados desde o seguinte ao da publicación desta resolución no
Diario Oficial de Galicia
.
Santiago de Compostela, 29 de agosto de 2012
ORDE do 3 de setembro de 2012 pola que se aproban os modelos normalizados de solicitudes previstas no Regulamento de apostas da Comunidade Autónoma de Galicia, aprobado polo Decreto 162/2012, do 7 de xuño.
Consellería de Presidencia, Administracións Públicas e Xustiza — III. Outras disposicións — 07/09/2012

A disposición derradeira segunda do Decreto 162/2012, do 7 de xuño, polo que se aproba o Regulamento de apostas da Comunidade Autónoma de Galicia, prevé a aprobación mediante orde desta consellería dos modelos normalizados de solicitudes previstas neste regulamento.
No exercicio das facultades que me confire o artigo 34 da Lei 1/1983, do 22 de febreiro, reguladora da Xunta e da súa Presidencia,
Artigo único. Apróbanse os modelos normalizados de solicitudes e autorizacións previstos no Decreto 162/2012, do 7 de xuño, polo que se aproba o Regulamento de apostas da Comunidade Autónoma de Galicia, que se publican nos anexos I a XIII desta orde.
Disposición derradeira
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 3 de setembro de 2012
ORDE do 26 de xullo de 2012 pola que se modifica a Orde do 9 de xaneiro de 2012 sobre delegación de competencias na Secretaría Xeral Técnica e do Patrimonio.
Consellería de Facenda — III. Outras disposicións — 09/08/2012

O artigo 4 do Decreto 307/2009, do 28 de maio, polo que se establece a estrutura orgánica da Consellería de Facenda, dispón que á Secretaría Xeral Técnica e do Patrimonio lle corresponden, entre outras, as competencias establecidas no Decreto 119/1982, do 5 de outubro, así como aquelas que lle sexan encomendadas por delegación da persoa titular da consellería.
O 13 de xaneiro de 2012 publicouse no
Diario Oficial de Galicia
a Orde do 9 de xaneiro de 2012, sobre delegación de competencias na Secretaria Xeral Técnica e do Patrimonio da Consellería de Facenda, coa finalidade de acadar unha maior axilidade na tramitación administrativa dos asuntos que son competencia da consellería, en beneficio tanto da Administración como dos administrados, dentro do máis rigoroso respecto ás garantías xurídicas que a tutela dos intereses públicos exixe.
Por outra banda, a Lei 5/2011, do 30 de setembro, do patrimonio da Comunidade Autónoma de Galicia, publicada no
Diario Oficial de Galicia
do 24 de outubro e que entrou en vigor ao mes da súa publicación, introduciu importantes modificacións competenciais en materia patrimonial. En efecto, a vixente lei atribúelle á conselleira de Facenda novas competencias, antes atribuídas ao Consello da Xunta, e outras que anteriormente estaban desconcentradas na propia Secretaría Xeral Técnica e do Patrimonio. Unha xestión máis áxil en materia patrimonial aconsella incluír estas competencias na citada orde de delegación do 9 de xaneiro de 2012.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, de normas reguladoras da Xunta e da súa Presidencia; o artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, o artigo 6 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, e demais disposicións de xeral aplicación,
Artigo único
Modifícase o artigo 1 da Orde do 9 de xaneiro de 2012, sobre delegación de competencias na Secretaria Xeral Técnica e do Patrimonio da Consellería de Facenda, para engadir, a seguir da alínea f), unha nova alínea coa seguinte redacción:
«g) As competencias que as normas reguladoras do patrimonio da comunidade autónoma lle atribúen á conselleira de Facenda».
Disposición derradeira
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 26 de xullo de 2012
RESOLUCIÓN do 8 de agosto de 2012 pola que se fai público o esgotamento do crédito previsto na Resolución do 2 de abril de 2012, da Secretaría Xeral da Emigración, pola que se convocan axudas extraordinarias a emigrantes galegos retornados e aos seus familiares para o ano 2012.
Consellería de Presidencia, Administracións Públicas e Xustiza — III. Outras disposicións — 20/08/2012

Con data do 12 de abril de 2012 foi publicada no
Diario Oficial de Galicia
número 70, a Resolución do 2 de abril de 2012, da Secretaría Xeral da Emigración, pola que se convocan axudas extraordinarias a emigrantes galegos retornados e aos seus familiares para o ano 2012.
Unha vez esgotado, con data do 6 de agosto de 2012, o crédito previsto no artigo 4 da dita resolución, de conformidade co disposto no artigo 32 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, é preciso facelo público e acordar a inadmisión das solicitudes presentadas con posterioridade á dita data.
En virtude do exposto anteriormente, e en uso das atribucións que teño atribuídas,
Artigo único.
Facer público o esgotamento, o 6 de agosto de 2012, do crédito previsto na Resolución do 2 de abril de 2012, da Secretaría Xeral da Emigración, pola que se convocan axudas extraordinarias a emigrantes galegos retornados e aos seus familiares para o ano 2012 e acordar a inadmisión das solicitudes presentadas con data posterior, todo isto de acordo co disposto no artigo 32 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Santiago de Compostela, 8 de agosto de 2012
ORDE do 16 de xullo de 2012 pola que se modifica a autorización do centro privado Santa Teresa de Jesús, do concello de Ourense.
Consellería de Cultura, Educación e Ordenación Universitaria — III. Outras disposicións — 02/08/2012

A representante legal do CPR Santa Teresa de Jesús, do concello de Ourense, solicita o cambio da titularidade do centro educativo.
Mediante escritura pública notarial, outorgada ante o notario Jesús Sexmero Cuadrado, a congregación de Hermanas Carmelitas de la Caridad cede a titularidade do centro educativo a favor da Fundación Educarte.
O expediente tramítase de acordo co Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias e coa Orde do 20 de setembro de 1995, que o desenvolve.
Por isto, por proposta da Dirección Xeral de Centros e Recursos Humanos,
Primeiro. Autorizar o cambio de titularidade do centro privado Santa Teresa de Jesús, código 32008513, a favor da Fundación Educarte.
O cambio de titularidade non afectará o réxime de funcionamento do centro.
Segundo. O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 16 de xullo de 2012